ዋልታ ኢንፎርሜሽን ማዕከል የሬዲዮና ቴሌቭዢን ጣቢያ  ለማቋቋም እየሠራ ነው
– ዋልታ ኢንፎርሜሽን ማዕከል በአገር ውስጥና በውጪ  ቋንቋዎች ዘገባዎችን የሚያሠራጩ የሬዲዮና የቴሌቭዥን ጣቢያዎችን ለማቋቋም የሚያስችሉትን  የተለያዩ ዝግጅቶች እያካሄደ መሆኑን  አስታወቀ።  የዋልታ ኢንፎርሜሽን ማዕከል ዋና ሥራ አስኪያጅ አቶ ተተካ በቀለ ከማዕከሉ ደንበኞች ጋር  በጊዮን ሆቴል በተዘጋጀው  የግማሽ ቀን ውይይት እንደገለጹት ድርጅቱ በሚቀጥለው ዓመት በአማርኛ፣  በእንግሊዘኛ፣  በስውሃሊ፣ በአረብኛና  በፈረንሳይኛ ቋንቋዎች መረጃዎችን ለሕብረተሰቡ የሚያቀርቡ የቴሌቭዠንና የሬዲዮ ጣቢያዎችን ለመክፈት የተለያዩ  ዝግጅቶች እያደረገ ይገኛል ።    ማዕከሉ እስካሁን ድረስ ጥራትና ጥልቀት ባለው የሚዲያ ይዘት አቅራቢነት እንደሚታወቅ የገለጹት ዋና ስራ አስኪያጁ  አዲስ የቴሌቭዥንና የሬድዮ ጣቢያ  በማቋቋም ተጽዕኖ ፈጣሪ ሚዲያ ለመሆን ከፍተኛ ጥረት እያደረገ ነው ብለዋል ። መንግስት በአገሪቱ የቴሌቪዥን ቻናሎች ሲፈቅድ   ዋልታ መልካም አጋጣሚውን እንደሚጠቀም የገለጹት ዋና ስራ አስኪያጁ  ስራዎቹን ከደንበኞች  አስፈላጊውን  ግብዓት በማሰባሰብ ላይ ይገኛል ብለዋል።  ዋልታ ኢንፎርሜሽን ማዕከል ባለፉት 21 የሥራ  ዓመታት ከ1 ሺሕ በላይ  ሰፊ ተቀባይነት ያገኙ  ዶክመንተሪዎችን በአገር  ውስጥና በውጪ ቋንቋዎች  ማቅረብ   የቻለ ተቋም ሲሆን  በተለይ የአገሪቱ ብሔሮች፣  ብሔረሰቦችና ሕዝቦችን የሚያስተዋውቁና እንደ ኤርታአሌ የመሳሰሉ ድንቅ ዘጋቢ  ፊልሞችን  በሃገሬ ፕሮግራም በማራጨት ከፍተኛ አድናቆት ተችሮታል። ዋልታ “ከየት ወዴት!” በሚል ርዕስ ማብራሪያ ያቀረቡት የማዕከሉ የቢዝነስ ዴቬሎፕመንት መምሪያ ስራ አስኪያጅ አቶ ወርቅአገኘሁ ከሳ በበኩላቸው ዋልታ ባለፉት ዓመታት በርካታ ውጣውረዶችን እያለፈ  ከሚያቀርባቸው ዜናዎች፣  ፕሮግራሞችና  ከ1ሺ በላይ የሚሆኑ የዶኩሜንታሪ ዘገባዎች  ተቀባይነትን ያገኙ እንደነበር ተናግረዋል። በተለይም የብሄሮች፣ ብሄረሰቦችና ህዝቦች ማንነት እንዲታወቅ ቀደም ሲል ሲያስተላልፈው በነበረው የሀገሬ ቴሌቭዥን ፕሮግራሙ የተለያዩ   ዘጋቢ ፊልሞች በሕብረተሰቡ ዘንድ  ቀላል የማይባል መልእክት መቅረጽ ችለዋል ብለዋል። ማዕከሉ የሚያጋጥሙትን ችግሮች  እየፈታ ከደንበኞቹ ጋር በመግባባት በስራው የዳበረ ልምድና ክህሎት ያለው የሰው ሃይል በማደራጀት የስራዎቹ ጥራት በየጊዜው እያሻሻለ   ልዩነት ለመፍጠር እየሰራ መሆኑን ተናግረዋል።ከደንበኞች  መካከል አስተያያት የሠጡት  አቶ ሃዱሽ ካሱ እንደገለጹት ከ21  ዓመት በፊት ዋልታ ኢንፎርሜሽን ማዕከል በጥቂት  ታጋዮች በትንሽ ካፒታል ተቋቁሞ  አሁን  “ሥራችን  ለውጥ  መፍጠር ነው!”  በሚል የሥራ መርህ መንቀሳቀሱ የሚያኮራ ነው ብለዋል ። አቶ አድነው ሁሴንና አቶ ጋሻው አይቹሉም በበኩላቸው ዋልታ ሚሰራወ ቱ  በተለይም ዶኩሜንታሪ   ጠንካራ ቢሆኘመ  የራሱ   ቻናል ስለሌለው  ይህንን ማቃለል ከቻለ ተመራጭ ሚድያ ሊሆን ይችላል ብለዋል። ዋልታ ኢንፎርሜሽን ማዕከል በ 1986 ዓም ሲቋቋም  በአራት ታጋይ አመራሮችና  15 የሰው ሃይልን ይዞ  በአንድ የጽሑፍ መሣሪያና ፋክስ ማሽን ሥራ መጀመሩም ተገልጿል ። 